b'\n_START_ARTICLE_\nThe Corrs\n_START_SECTION_\nPovijest\n_START_PARAGRAPH_\n\xc4\x8clanovi sastava the Corrs su od svojih najranijih dana bili izlo\xc5\xbeeni glazbi. Najve\xc4\x87i utjecaj na njih imaju njihovi roditelji, Jean i Gerry Corr. Njih dvoje su svirali balade i narodnu glazbu u lokalnim sastavima, a \xc4\x8dak su osnovali i vlastiti sastav pod imenom "Sound Affair". Jean je pjevala, a Gerry je svirao klavijature, te su izvodili pjesme brojnih poznatih glazbenih sastava. Njihova su ih djeca pratila na nastupima, putuju\xc4\x87i s njima u velikom obiteljskom karavanu._NEWLINE_Kako su se pribli\xc5\xbeavali svojim adolescentskim godinama, bra\xc4\x87a i sestre su vje\xc5\xbebali svoje glasovne i instrumentalisti\xc4\x8dke sposobnosti u Jimovoj sobi, u ku\xc4\x87i iza ugla koju je iznajmljivao. Jim je svirao gitaru, Andrea je pjevala, s Sharon i Caroline su svirale klavijature. Umjesto bubnjeva koristili su ritam ma\xc5\xa1inu na klavijaturama._NEWLINE_Puno su vje\xc5\xbebali u Jimovom studiju, koji je bio namje\xc5\xa1ten kuhinjskim sitnicama, poput kutija za jaja i gajbi za vo\xc4\x87e. Tijekom prvih nekoliko godina provodili su no\xc4\x87i i vikende nastoje\xc4\x87i razviti vlastiti specifi\xc4\x8dan stil. Zvuk koji su prvo ostvarili bio je sintetizirani pop rock, a ubrzo su po\xc4\x8deli dodavati i druge instrumente. Sharon je ubacila violinu, a Caroline je u instrumentalnim pjesmama po\xc4\x8dela svirati bodhr\xc3\xa1n. Poslije su se udru\xc5\xbeili s Billom Whelanom kako bi postigli irski keltski rock-folk zvuk._NEWLINE_Sam sastav The Corrs je oformljen 1991. za potrebe audicije za film The Commitments. Jim, Sharon i Caroline su dobili male uloge glazbenika, dok je Andrea Corr dobila ulogu Sharon Rabbitte, sestre glavnog lika. Dok su bili na audiciji za film, upoznali su svog budu\xc4\x87eg menad\xc5\xbeera, Johna Hughesa._NEWLINE_Prvi su uspjeh polu\xc4\x8dili 1993. nakon nastupa na The Late Late Show, koji je tada vodio Gay Byrne, na kojem su izveli svoju pjesmu "Runaway". No, sastav \xc4\x87e ostati poprili\xc4\x8dno nepoznat izvan granica Irske do 1994., kada ih je ameri\xc4\x8dka veleposlanica u Irskoj Jean Kennedy Smith pozvala da nastupe na FIFA Svjetskom kupu 1994. u Bostonu, i to nakon \xc5\xa1to je vidjela njihov nastup u Dublinu. Zahvaljuju\xc4\x87i ovom nastupu dobili su priliku nastupati kao prate\xc4\x87i sastav na svjetskoj turneji kanadske pjeva\xc4\x8dice Celine Dion 1996. Produ\xc5\xbeili su svoj boravak u Americi kako bi prona\xc5\xa1li izdava\xc4\x8dku ku\xc4\x87u koja bi s njima potpisala ugovor. Potpisali su ugovor s Atlantic Recordsom, i u sljede\xc4\x87ih pet mjeseci snimili svoj debi album, Forgiven, Not Forgotten._NEWLINE_Njihov prvi album, Forgiven, Not Forgotten, ostvario je velik uspjeh u Australiji, \xc5\xa0vedskoj, \xc5\xa0panjolskoj i Irskoj, uz naknadni uspjeh u Velikoj Britaniji i Kanadi. 1997. su objavili Talk On Corners, koji je u startu bio vrlo popularan u Irskoj, kasnije uspijevaju\xc4\x87i u Velikoj Britaniji i drugim zemljama. Oba albuma su dosegla zlatnu nakladu u Sjedinjenim Ameri\xc4\x8dkim Dr\xc5\xbeavama, a In Blue je ostvario platinastu nakladu. 2004. su objavili Borrowed Heaven, koji je u glazbenom smislu vi\xc5\xa1e orijentiran prema gitari._NEWLINE_The Corrs su prodali vi\xc5\xa1e od 100 milijuna kopija albuma diljem svijeta (ne uklju\xc4\x8duju\xc4\x87i singlove). U sije\xc4\x8dnju 2006. i 2007. the Irish Singles Chart i RTE Album Charts su objavili podatke da je sastav prodao otprilike 60 milijuna kopija._NEWLINE_Tako\xc4\x91er su snimili Canto Alla Vita s Joshom Grobanom, za njegov album "Josh Groban", a sudjelovali su u brojnim glazbenim suradnjama, izme\xc4\x91u ostalog radili su i s Rodom Stewartom, Alejandrom Sanzom, Ronom Woodom iz The Rolling Stonesa, Sheryl Crow na C\'mon, c\'mon i Bonom Voxom iz U2.'